Twee plaasaanvalle in Noordwesŉ Boer is Dinsdag op sy plaas naby Wolmaransstad in Noordwes aangeval en met kookwater op sy boude gebrand. Brig. Thulani Ngubane, woordvoerder van die polisie, sê vier mans het die 50-jarige boer Dinsdagoggend op sy plaas Doringhoek aangeval. Hy sê die mans het die boer se hond vergiftig en hom met boeie vasgemaak voor hulle hom met kookwater op sy boude gebrand het. Ngubane sê die verdagtes het met 20 diamante ter waarde van R600 000, twee rewolwers en ŉ Toyota-bakkie gevlug. Die bakkie is later verlate naby Rooibult gevind. In nog ŉ aanval in die Wolmaransstad-omgewing is ŉ bejaarde boervrou in haar 80’s vroeg Dinsdagoggend deur drie mans op haar plaas Klipdrift aangeval. Die boervrou en vier werkers is omstreeks 7:00 Dinsdagoggend aangeval. Ngubane sê die verdagtes het die boervrou onder meer in die gesig geskop en geslaan en haar gedwing om saam met hulle in haar bakkie te ry. Hulle het haar sowat 200m van haar huis weer vrygelaat. Die bakkie is later verlate in Ottosdal gevind. Niemand is nog in hegtenis geneem in verband met die aanvalle nie.